REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/282-21

6. jul 2021. godine

B e o g r a d

ZAPISNIK

20. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 2. JULA 2021. GODINE

 Sednica je počela u 11 časova i 2 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Ilija Životić, zamenik predsednika Odbora, Aleksandra Tomić, Dragomir Karić, Jasmina Karanac, Vesna Stambolić, Nataša Ljubišić, Zoran Tomić, Ivana Popović, Ana Beloica i Snežana Paunović.

 Sednici su prisustvovali zamenici odsutnih članova Odbora: Nenad Krstić (zamenik člana Odbora Tihomira Petkovića), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krsta Janjuševića) i Dubravka Kralj (zamenik člana Odbora Uglješe Markovića).

 Sednici nisu prisustvovali članovi Odbora: Snežana Petrović i Vojislav Vujić, niti njihovi zamenici.

 Sednici su, na poziv predsednika, ispred Agencije za energetiku Republike Srbije, prisustvovali: Dejan Popović, predsednik Saveta AERS i Negica Rajkov i Goran Petković, članovi Saveta AERS.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Godišnjeg izveštaja o radu Agencije za energetiku Republike Srbije za 2020. godinu (03 broj 02-926/21 od 27. maja 2021. godine).

 Odbor je razmotrio Godišnji izveštaj o radu Agencije za energetiku Republike Srbije za 2020. godinu i podneo Izveštaj Narodnoj skupštini sa Predlogom zaključka.

 Predsednik Odbora je podsetio da Savet Agencije za energetiku Republike Srbije podnosi Narodnoj skupštini najmanje jednom godišnje, do 31. maja svake godine, izveštaj o radu Agencije, na osnovu člana 39. Zakona o energetici. Izveštaj o radu sadrži podatke o radu Agencije u prethodnoj godini, o njenom finansijskom poslovanju i o stanju u energetskom sektoru Republike Srbije, u okviru nadležnosti Agencije.

 U uvodnim napomenama, Dejan Popović, predsednik Saveta AERS, izneo je da je Godišnji izveštaj o radu Agencije za energetiku Republike Srbije usvojen na sednci Saveta AERS 27. maja 2021. Izveštaj sadrži izveštaj o stanju energetskog sektora u Srbiji i izveštaj o radu i finansijskom poslovanju Agencije. Agencija je u uslovima vanrednog stanja i za sve vreme primene mera za sprečavanje širenja zarazne bolesti COVID-19 obezbedila da se svi propisani postupci sprovode u zakonskom roku. Blagovremeno je obavljala sve druge poslove iz svog delokruga. Sigurnost snabdevanja električnom energijom, prirodnim gasom i derivatima nafte u 2020. godini je bila zadovoljavajuća, što je bilo od posebnog značaja u uslovima pandemije. Ukupna potrošnja električne energije u 2020. godini je bila na nivou potrošnje u 2019. godini. Povećana je potrošnja u domaćinstvima za 2,8% i kod kupaca na visokom naponu za 0,6%, a smanjena je potrošnja u industriji, kod kupaca na srednjem naponu za 0,4% i kod kupaca na niskom naponu za 5,8%. Ukupna proizvodnja električne energije u 2020. godini je bila veća za 2% u odnosu na 2019. godinu, pri čemu je proizvodnja u termoelektranama na ugalj bila veća za oko 5%, a u hidroelektranama povezanim na prenosni sistem je proizvodnja bila manja za 4,7% električne energije zbog nepovoljnijih hidroloških uslova. U u vetroelektranama povezanim na prenosni sistema proizvedeno 9%, a u elektranama povezanim na distributivni sistem proizvedeno je 13,2% više električne energije. U 2020. godini izvoz električne energije je za 264 GWh bio veći od uvoza. Potrošnja prirodnog gasa u 2020. godini je povećana za 6,7% u odnosu na 2019. godinu. Potrošnja prirodnog gasa je porasla kod svih kategorija potrošnje, a najviše u domaćinstvima za 18,8%. Rast potrošnje u domaćinstvima ukazuje da je prirodni gas konkurentan energent. Od ukupnog obima prodaje, na slobodnom tržištu, prodato je u 2020. godini 48,6% električne energije (u 2019. godini 49,2%) i 82,9% prirodnog gasa (u 2019. godini 84,1%). Domaćinstva su u zanemarljivom broju (148 mernih mesta) koristila pravo da biraju snabdevača i kupuju na slobodnom tržištu i uglavnom su se snabdevala po regulisanim cenama. Strategijom razvoja energetike za period do 2025. godine, prognoziran je rast potrošnje električne energije manje od 1% prosečno godišnje. U tom periodu bi potrošnja trebalo da se pokriva produženjem radnog veka i povećanjem snage postojećih i izgradnjom novih elektrana. Na prenosnu mrežu tokom 2020. godine nije bilo priključenja novih vetroelektrana, tako da je na kraju godine ukupna instalisana snaga vetroelektrana priključenih na prenosnu mrežu ostala nepromenjena i iznosila je 373 MW, dok je na distributivnu mrežu na kraju 2020. godine bilo priključeno 328 malih elektrana ukupne instalisane snage 212 MW. U 2020. godini, proizvodnja električne energije iz obnovljivih izvora priključenih na prenosni i distributivni sistem je iznosila 10 872 GWh, što je 32,1% bruto potrošnje električne energije, čemu je doprineo porast proizvodnje energije iz vetra. Savet Agencije za energetiku Republike Srbije je na osnovu Zakona o energetici, kojim je u domaće zakonodavstvo prenet „Treći paket“ propisa EU o zajedničkim pravilima unutrašnjeg tržišta energije, doneo 5. marta 2019. godine Rešenje o izuzeću novog interkonektora za prirodni gas, kojim odobrava privrednom društvu „Gastrans d.o.o. - Novi Sad“ izuzeće od obaveza primene pravila pristupa treće strane, od vlasničkog razdvajanja i od regulisanih cena za korišćenje gasovoda kojim će se transportovati prirodni gas kroz Republiku Srbiju i biti povezan na bugarski i mađarski nacionalni transportni sistem. Posle preliminarne sertifikacije Gastrans d.o.o. kao nezavisnog operatora transporta i dobijenog mišljenja Sekretarijata Energetske zajednice, Savet Agencije je, 21. februara 2020. godine, doneo konačnu odluku kojom se Gastrans d.o.o. sertifikuje kao nezavisni operator transporta prirodnog gasa. U toku 2020. godine ovaj interkonektivni gasovod je najvećim delom završen, povezan je sa transportnim sistemom u Bugarskoj i transportnim sistemom Transportgasa u Srbiji. Prve količine gasa za tržište u Srbiji su iz pravca Bugarske dopremljene ovim gasovodom početkom 2021. godine. Ova gasna interkonekcija je najvažniji uslov za obezbeđenje dugoročno sigurnijeg snabdevanja prirodnim gasom i razvoja tržišta i izbegavanje rizika sa kojima se Srbija suočavala. Cene prirodnog gasa za javno snabdevanje za sve javne snabdevače, kao i cene pristupa sistemu za transport i distribuciju prirodnog gasa, tokom 2020. godine se nisu menjale. Za održiv razvoj energetskih sistema je veoma važna adekvatna dugoročna politika regulisanih cena, predvidiva za kupce i investitore. Neizostavan preduslov za promene regulisanih cena električne energije za domaćinstva je povećanje broja zaštićenih socijalno ugroženih kupaca, jer je i u 2020. godini broj zaštićenih kupaca koji su koristili pravo na umanjenje računa bio oko 72 000, dok je po proceni nadležnih institucija broj korisnika koji bi mogli da koriste ovo pravo veći od 300 000. U 2020. godini je došlo do povećanja gubitaka u distributivnoj mreži, koji su u odnosu na gubitke u 2019. godini povećani za 0,20% i iznose 11,95% električne energije preuzete u distributivni sistem, što je veoma visoka vrednost u odnosu na tehnički opravdane. Potrebno je i intenziviranje investicija u elektrodistributivnu mrežu, preuzimanje mernih urećaja i priključnih vodova i efikasnija zamena mernih uređaja. U 2020. godini pokazatelji za neplanirane prekide isporuke električne energije u prenosnom i distributivnom sistemu su neznatno lošiji u poređenju sa 2019. godinom. Pokazatelji neprekidnosti isporuke su i dalje znatno lošiji od evropskog proseka. Prikupljanje podataka o kvalitetu isporuke prirodnog gasa se sprovodilo i u 2020. godini, tako da su svi energetski subjekti obezbedili i Agenciji dostavili tražene podatke. Na transportnim sistemima u 2020. godini nije bilo neplaniranih prekida, dok je u distributivnim sistemima najveći broj neplaniranih prekida bio posledica delovanja trećih lica. U domenu regulacije cena, Savet Agencije je u decembru 2020. godine izmenio metodologije kojima se u skladu sa Zakonom određuje obrazovanje regulisanih cena energetskih subjekata, Metodologiju za određivanje cene pristupa sistemu za prenos električne energije, Metodologiju za određivanje cene pristupa sistemu za distribuciju električne energije i Metodologiju za određivanje cene garantovanog snabdevanja električnom energijom. Savet Agencije je 23. januara 2020. godine doneo odluku o cenama sistemskih i pomoćnih usluga u elektroenergetskom sistemu za 2020. godinu. Savet Agencije je 26. novembra 2020. godine usvojio i izveštaj o potrebi regulisanja cena zakupa rezervne snage za sistemske usluge sekundarne i tercijarne regulacije, neophodnosti održavanja rezervnog snabdevanja električnom energijom i potrebi regulisanja cena električne energije za garantovano snabdevanje. Data je saglasnost na odluke o cenama električne energije za garantovano snabdevanje 17. decembra 2020. godine, čime je na zahtev garantovanog snabdevača JP EPS Beograd cena garantovanog snabdevanja određena u iznosu koji je, bez poreza i taksi, 7, 867 din/kWh. Nova cena viša je u odnosu na prethodnu prosečnu cenu za 3,4%. Data je saglasnost na Odluku o cenama pristupa sistemu za prenos električne energije, data je u decembru 2020. godine, čime je cena pristupa prenosnom sistemu električne energije uvećana za 10%. Takođe u decembru 2020. godine data je saglasnost na cene pristupa sistemu za distribuciju elektične energije, cena pristupu sistemu za distribuciju električne energije uvećana je za 5,52%. Akti o cenama i saglasnosti Agencije objavljene su u „Službenom glasniku Republike Srbije“. U oblasti prirodnog gasa Savet Agencije je dao saglasnost na cene dugoročnih usluga transporta i cena pristupa kratkoročnim kapacitetnim proizvodima. Na zahtev Gastrans d.o.o., Savet Agencije je u decembru 2020. godine dao saglasnost na akte o cenama pristupa novom gasnom interkonektoru pre početka komercijalnog rada novog gasnog interkonektora. Cene nestandardnih usluga koje objavljuju operatori sistema i koje su dostupne na internet stranici Agencije su cene nestandardnih usluga operatora transportnog sistema za prirodni gas- „Transportgas Srbija“ d.o.o. U novembru 2020. godine, Savet Agencije je dao saglasnost na nekoliko pravila, takođe u 2020. godini Savet Agencije je dao saglasnost i na druge akte. Kada je reč o odlučivanju po žalbamam, u 2020. godini primljeno je ukupno 356 podneseka koji su se uglavnom odnosili na rad i postupanje energetskih subjekata iz različitih domena poslovanja. Međunarodne aktivnosti odvijale su se preko online seminara i sastanaka. Kada je reč o finansijskom poslovanju Agencije, obračunati prihodi od naknada za troškove izdavanja licenci i izmenu već izdatih rešenja za 2020. godinu iznose ukupno 13.440.586 dinara. Prihod od regulatorne naknade, odnosno od dela tarife za pristup i korišćenje sistema za prenos električne energije, transport prirodnog gasa i transport nafte naftovodima, u 2020. godini je iznosio 184.045.980 dinara, što čini 83% ukupnog prihoda Agencije, a 93% ukupnih poslovnih prihoda 2020. godine. Prihodi od naplaćenih ispravljenih potraživanja prethodne godine u 2020. godini u izosu od 22.381.248 dinara, čine ispravljena potraživanja 2019. godine za regulatorne naknade JP Srbijagas, a koja su naplaćena u 2020. godini. U 2020. godini su ostvareni ukupni rashodi od 208.932.247 dinara, a za 2020. godinu su planirani ukupni rashodi od 223.357.223 dinara, što je manje za 14.424.976 dinara, ili za 6,4%. Izneto je da kada je reč o kvalifikacionoj strukturi zaposlenih u Agenciji rade pet doktora nauka, jedan magistar, 34 osobe sa visokom stručnom spremom, četvoro sa srednjom stručnom spremom i jedna osoba sa nižom stručno spremom. Ukupno u Agenciji ima 45 zaposlenih. Podsetio je da su na prethodnoj sednici narodni poslanici predložili da Agencija razmisli o zapošljavanju pripravnika. Nakon sednice, u Savetu je ozbiljno razmotren predlog i pripremljen je postupak za prijem pripravnika. Kao rezultat poslovanja 31.12.2020. godine iskazan je višak prihoda nad rashodima od 11.807.734 dinara, koji se prenose u narednu godinu kao neraspoređena dobit.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

 -koje su bitne razlike između Izveštaja za 2019. i 2020. godinu i čime Agencija može da se pohvali, a čime ne;

 -koji je trenutni status nekolikiko preduzeća „Tansportgas“, imajući u vidu da je u Izveštaju za 2019. godinu, „Transportgas“ kritikovan, odnosno cela situacija u gasnom sektoru (u Izveštaju se govori o oduzimanju licence „Jugorozgasu“, u prethodnom Izveštaju nije istaknuto o kakvoj se licenci radi, odnosno šta je oduzeto „Jugorozgasu“ );

-koje su statusne promene u JP EDS, inajući u vidu da je proces razdvajanja bio kritikovan u Godišnjem izveštaju za 2019. godinu, odnosno regulisanje odnosa sa EPS nije bilo dovedeno do kraja na zadovoljavajući način, kakvi su pomaci napavljeni, i da li su procesi završeni;

-kada je reč o cenama, stav Agencije da broj energetskih zaštićenih kupaca treba da bude četiri puta veći kako bi mogla da se podigne cena električne energije, da li se na tu temu razgovara sa Ministarstvom rudarstva i energetike, i kakav je njihov stav;

-konstatovano je da su neophodna velika ulaganja u elektrodistributivni sistem, da li postoji koordinacija sa onima koji treba da izvrše ulaganja;

-izneto je da 2020. godine nije priključen ni jedan novi vetro park u odnosu na 2019. godinu, a 9% je povećana proizvodnja iz vetro parkova u odnosu na 2019. godinu: da li to znači da su vetrogeneratori priključeni kasnije ili nisu radili celu 2019. godinu. Ako je za 13,2% je povećana proizvodnja iz mikro i malih hidroelektrana, da li je bilo priključenja takvih objekata u 2020. godini;

-da li, s obzirom na energetske potrebe Srbije, ima mesta za razmišljanje da i Srbija poput susednih zemalja u budućnosti ima jednu atomsku elektro-centralu;

-kada je reč o zaštićenim potršačima, ukazano je da postoji veliki problem kod evidentiranja i da je 72.000 ljudi u 2020. godini ostvarilo svoje pravo: da li je pokrenuta inicijativa da lokalne samouprave promovišu, odnosno da se građani upoznaju sa pravom koje mogu da ostvare.

 Pohvaljen je Godišnji izveštaj o radu Agencije za energetiku. Istaknuto je da Agencija radi odlično, s obzirom na broj zaposlenih i obim posla koji se povećava. Izražena je nada da će se uz pomoć predsednika Odbora za privredu i predsednika administrativnog Odbora naći pravo rešenje i da će Administrativni odbor Narodne skupšitne odobriti prijem pripravnika. Predloženo je da se pošalje dopis predsedniku administrativnog Odbora. Elektroprivreda Srbije je 1999. godine za vreme NATO bombardovanja pokazala veliku sposobnost. Ni jedna država ne bi mogla za dva ili tri sata da vrati u funkciju elektroenergetski sistem razaran grafitnim bombama.

 Izneto je da, kada je reč o potrošnji do 240 KW električne energije, Centri za socijalni rad pri lokalnim samoupravama nemaju nikakvu nadležnost, osim davanja običnih potvrda da je lice u stanju socijalne potrebe. Posao je poveren Opštinskoj upravi i radnik u Opštinskoj upravi donosi rešenje za svako lice posebno, odnosno oslobađanje od plaćanja računa za toliki deo potrošene električne energije. Prilikom donošenja Zakona o Socijalnoj karti se jasno moglo videti koliko ljudi ima u Socijalnoj karti i trebalo bi automatski da se ostvaruju prava na besplatnih 240 KW po domaćinstvu. Izneto je da bi uprošćavanje bilo korisno za seoska domaćinstva, pa bi jednostavnija procedura znatno sve olakšala.

 Izneto je mišljenje da kod povlašćenog kupca problem ne leži u zakonodavstvu i uredbama, nego u evidentiranju lica koji treba da budu povlašćeni kupci. Osnivač Centra za socijalni rad je lokalna samouprava, ona imenuje direktora, daje saglasnost na finansijski plan, daje saglasnost na aktivnosti u ustanovi. Postavlja se pitanje da li na nivou cele Srbije treba da se vuku baze podataka iz lokalnih Centara za socijalni rad da bi se utvrdilo ko je povlašćen kupac. Izneto je da u prethodnih nekoliko godina preko Ministarstva za državnu upravu i lokalnu samoupravu, država pokušava da smanji direktne kontakte sa administracijom ne zbog pandemije, već da se olakša građanima. Predsednik opštine može da da nalog referentu ili savetniku da povuče sve baze podataka koji ima Centar za socijalni rad o licima koji koriste socijalnu pomoć ili dečiji dodatak, kako bi se započeo postupak za dobijanje statusa povlašćenog kupca. Izneto je mišljenje je da je to pitanje volje da se problem reši.

 Kada su u pitanju obnovljivi izvori energije, izneto je mišljenje da nije prisutan samo ekonomski rat za izvore energenata, nego i za tržište energentima i tehnologije kojima raspolažu pojedine kompanije za proizvodnju električne energije. Čitava politička rasprava vodi se oko te činjenice.

 U odgovoru na izneta mišljenja, sugestije i postavljena pitanja, Dejan Popović, predsednik Saveta AERS, istakao je da su sva pitanja na mestu ali da nisu sva pitanja na pravoj adresi, jer Agencija za energetiku ne sme i nema ingerenciju nad energetskom politikom države. Energetska politika države je striktno u ingerenciji Vlade i Ministarstva, a neka od postavljenih pitanja su vezana za energetsku politiku. Odluka o tome da li će se zatvarati termoelektrane nije u nadležnosti Agencije. Agencija se bavi regulacijom. Agencija nije vlasnik preduzeća, obaveza Agencije je da ukaže na određene stvari kao nezavisno regulatorno telo i ne može da vodi politiku. Izvršeno je razdvajanje EPS, EDS je posebno preduzeće čiji je osnivač Vlada, „Transportgas“ je razdvojen. Vlada je donela Akcioni plan za razdvajanje delatnosti. „Jugorozgasu“ je oduzeta sertifikacija iz razloga što „Jugorozgas Niš“ nije zadovoljio uslove od razdvajanja „Jugorozgas Beograd“. Agencija može kroz sertifikaciju da konstatuje da li su preduzeća razdvojena, ali nema pravo da naloži razdvajanje Agencija.

 Goran Petković, član Saveta AERS, izneo je da kada je reč o planovima razvoja, Agencija prati usklađivanje u okviru energetskog sistema. Kada je reč o cenama, često se izgovara termin „tržišna cena“ električne energije. Tržišna cena električne energije u Evropi ne postoji. Cene električne energije se formiraju na berzama može se govoriti o postojanju cena električne energije na nacionalnom nivou. U Srbiji je cena dobro izbalansirana. Naveo je primer Nemačke, u kojoj je cena proizvodnje električne energije i zavisnih troškova proizvodnje 14,51 evro, a obračunate dažbine koji idu u budžet je 15,55 evra. U Srbiji je cena električne energije i drugih zavisnih troškova distribucije 5,63 dinara, a izdvajanja koja idu u budžet su 1,74 dinara. Izneto je da svaka nacija u Evropi vodi svoju politiku cena električne energije i Agencija kao regulator koji se bavi tim smatra da se vodi dobro izbalansirana politika cena električne energije u Srbiji. Istakao je da će se svaki zahtev za poskupljenje studiozno razmatrati. Kada se cena električne energije za domaćinstva i male kupce svede na kvalitet kupovne moći, jeftiniju struju od Beograda imaju: Stokholm, Amsterdam i Helsinki. Kada je prvi put doneta Uredba o zaštićenom kupcu, Ministarstvo rudarstva i energetije je organizovalo upoznavanje lokalnih samouprava. Međutim, problem koji se javlja je najčešće u mentalitetu, ljudi sa našeg podneblja retko priznaju da imaju potrebu za socijalnom pomoći.

 U diskusiji su učestvovali Veroljub Arsić, Dragomir Karić, Miloš Banđur, Zoran Tomić, Nenad Krstć, kao i Dejan Popović i Goran Petković.

 Na osnovu člana 237. Poslovnika Narodne skupštine, Odbor je Narodnoj skupštini podneo

I Z V E Š T A J

 Odbor je, u skladu sa članom 237. Poslovnika Narodne skupštine, razmotrio Godišnji izveštaj o radu Agencije za energetiku Republike Srbije za 2020. godinu, koji je podnet Narodnoj skupštini na osnovu člana 39. Zakona o energetici.

 Odbor je utvrdio Predlog zaključka povodom razmatranja Godišnjeg izveštaja o radu Agencije za energetiku Republike Srbije za 2020. godinu, koji podnosi Narodnoj skupštini na razmatranje i usvajanje.

 Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

 PREDSEDNIK

 Veroljub Arsić

 PREDLOG

 Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

 Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2021. godine, donela je

ZAKLjUČAK

povodom razmatranja Godišnjeg izveštaja o radu Agencije za energetiku

Republike Srbije za 2020. godinu

1. Prihvata se Godišnji izveštaj o radu Agencije za energetiku Republike Srbije za 2020. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2021. godine

NARODNA SKUPŠTINA

 PREDSEDNIK

 Ivica Dačić

O B R A Z L O Ž E Nj E

 Pravni osnov za donošenje Zaključka sadržan je u članu 8. stav 1. Zakona o Narodnoj skupštini („Službeni glasnik RS“, broj 9/10) i članu 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst).

Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa predlogom zaključka, odnosno preporuke.

 Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. ovog poslovnika i predlog zaključka, odnosno preporuke nadležnog odbora, na prvoj narednoj sednici. Na sednicu Narodne skupštine poziva se predstavnik državnog organa, organizacije, odnosno tela čiji se izveštaj razmatra. Narodna skupština, po zaključenju rasprave, donosi zaključak, odnosno preporuku, većinom glasova narodnih poslanika na sednici na kojoj je prisutna većina narodnih poslanika.

 Na osnovu člana 39. Zakona o energetici („Službeni glasnik RS“, br. 145/14 i 95/18 dr. zakon i 40/21), Savet Agencije za energetiku Republike Srbije podnosi Narodnoj skupštini najmanje jednom godišnje izveštaj o radu Agencije. Godišnji izveštaj za prethodnu kalendarsku godinu podnosi se najkasnije do 31. maja svake godine.

 Savet Agencije za energetiku Republike Srbije podneo je Narodnoj skupštini redovan godišnji Izveštaj o radu za 2020. godinu, koji je Odbor za privredu, regionalni razvoj, trgovinu, turizam i energetiku razmotrio na sednici Odbora, održanoj 2. jula 2021. godine. Sednici je prisustvovao Dejan Popović, predsednik Saveta Agencije za energetiku Republike Srbije.

 Odbor je, u skladu sa članom 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka koji je utvrdio na sednici Odbora, radi razmatranja i usvajanja.

 Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

 Sednica je zaključena u 12 časova i 15 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić